START Mintaprogram | Üdvözöljük Nagypall Község honlapján!
START Mintaprogram – Üdvözöljük Nagypall Község honlapján!
Nagypall Község Önkormányzata 2012-ben csatlakozott az országos START Mintaprogramhoz. A programot 8 fővel indítottuk el és az önkormányzat tulajdonában lévő 6000 m2 területen konyhakerti növények termesztését kezdtük el. A dolgozók a program keretein belül mezőgazdasági növénytermesztő képzésen vehettek rész. A megtermelt zöldségeket a helyi óvoda konyhája használta fel. A konyha az óvoda és iskolai étkeztetésen túl szociális étkezőknek is nyújt szolgáltatást. A program március 1-től október 31-ig tartott. A bértámogatáson túl dologi kiadásokhoz is kaptunk támogatást, melyen kis-traktort, kapálógépet, vetőmagokat tudtunk vásárolni.
2013 évben a mezőgazdasági programunkat tovább folytattuk és a zöldségtermesztésen kívül már takarmánynövényt is vetettünk. Értékteremtő programunkat is elindítottuk, és egy családi ház megvásárlásával az állattartást is megkezdtük miután a melléképületet felújítottuk. Sertéseket és tojótyúkokat kezdtünk el nevelni. A felhizlalt sertéseket vágópontokon levágták és a hús alapanyagot az óvoda konyhája használta fel. A betakarítások után a kukorica csuhé felhasználásával a téli hónapokban a női munkások csuhé termékek készítését tanulták. Az oktatást a Régi Mesterségeket Felelevenítő Egyesület tagjai végezték el. A mezőgazdasági programban 9 fő dolgozott, 8 fő zöldségtermesztési, 1 fő állattenyésztési munkát végzett. Az értékteremtő programban a melléképületek felújításában 2 fő dolgozott, majd a téli hónapokban 6 fő csuhé termékeket készített.
2014-ben mezőgazdasági programunkat folytattuk mind a növénytermesztéssel mind az állattenyésztéssel. Az elmúlt évben a program keretében megvásárolt családi házat LEADER pályázaton elnyert támogatással felújítottuk. A melléképületekben állattartást végzünk, míg a főépület a kézművességnek ad otthont. A Régi Mesterségeket Felelevenítő Egyesülettel közösen üzemeltetjük a Kézműves Házat. Az egyesület rendelkezik a csuhé termékek készítéséhez szükséges eszközökkel valamint szövőállványokkal. Ezeket az eszközöket használva novembertől szőnyegszövő tanfolyamot indítottunk. A mezőgazdasági programban 11 fő dolgozott 9 fő zöldségtermesztéssel, 1 fő állattenyésztéssel, 1 fő az adminisztrációs feladatokat végezte.
2014 decemberében a Belügyminisztériumtól a “Közfoglalkoztatási programok megvalósításában nyújtott kiemelkedő szakmai tevékenység elismeréséül” jutalomban részesültünk.
2015-ben folytatjuk mezőgazdasági programunkat 1,7 ha területen dolgozunk. A mezőgazdasági programban 11 fő dolgozik. 9 fő növénytermesztéssel, 1 fő állattenyésztéssel és 1 fő az adminisztrációs feladatokat végzi. Márciustól 1-től új programként indult a helyi értékteremtő programunk, ahol 7 fő rongyszőnyegszövést végez. Március 18-tól újabb elemként indult a belvíz-elvezetési programunk, ahol a belterületi árokrendszer tisztítását karbantartását végzi 5 fő.
2016-ban folytatjuk mezőgazdasági programunkat. Ez évtől már 2 ha területen dolgozunk, mert az önkormányzat megvásárolt egy családi házat és a hozzá tartozó kertet is konyhakertként hasznosítjuk. A mezőgazdasági programban 11 fő dolgozik 9 fő növénytermesztéssel, 1 fő állattenyésztéssel, 1 fő adminisztrációs feladatokat végzi.
A családi házat az értékteremtő program keretében felújítjuk. Ebbe a házba fog beköltözni a rongyszőnyegszövő műhelyünk, valamint szociális közfürdőt alakítunk ki. Az értékteremtő programban 15 fő dolgozik. 7 fő rongyszőnyegeket készít, 8 fő az épület felújításán dolgozik.